**Хелен Мирен** (англиски: *Helen Mirren; р.* 26 јули 1945 во Лондон) — британска глумица.

Животопис
---------

Хелен Мирен е родена на 26 јули 1945 година во Чизик, западен Лондон. Таа има руско потекло и е родена како Илјена Лидија Василевна Миронова (Ilyena Lydia Vasilievna Mironoff). Нејзината мајка се викала Кетлин Александрина Ева Матидла Роџерс (Kathleen Alexandrina Eva Matilda Rogers) и потекнувала од сиромашно работничко семејство, додека нејзиниот татко, Василиј Петрович Миронов бил државен службеник, роден во Курјаново, Русија, додека неговиот татко бил дипломат. Нејзиниот прекар е "Пуканка (*Popper*)".

Хелен Мирен, Лондон, 2007 г.
Хелен Мирен го завршила средното женско училиште "Св. Бернард" (*St. Bernards High School*), по што ја започнала својата глумечка кариера, работејќи во повеќе театри. Во 1997 година се омажила за американскиот режисер Тејлор Хекфорд. Хелен Мирен е висока 163 сантиметри.

Х. Мирен, Сан Диего, 2010 г.

Филмски опус
------------

Хелен Мирен остварила богата телевизиска и филмска кариера. За своите улоги, таа добила повеќе престижни филмски награди:
Во *2007* година ја добила наградата "Оскар (*Oscar*)" за главна женска улога во филмот "Кралицата" (*The Queen*) од 2006 година. За оваа награда била номинирана и во 2010 година, за улогата во филмот "Последната станица" (*The Last Station*). Покрај тоа, двапати била номинирана за наградата "Оскар" во категоријата "споредна женска улога", и тоа: во 1995 година, за улогата во филмот "Лудилото на кралот Џорџ" (*The Madness of King George*) и во 2002 година, за улогата во филмот "Паркот Госфорд" (*Gosford Park*).

Х. Мирен во 2014 г.
Исто така, Мирен е добитничка на четири награди на "БАФТА (*BAFTA*)": во 1992, 1993 и 1994 година ја добила телевизиската награда на БАФТА за најдобра глумица, за улогата во "Главниот осомничен" (*Prime Suspect*), "Главниот осомничен 2" (*Prime Suspect 2*) и "Главниот осомничен 3" (*Prime Suspect 3*), додека во 2007 година ја добила филмската награда на БАФТА за најдобра глумица, за улогата во филмот "Кралицата".

Мирен има добиено и три награди "Златен глобус (*Golden Globe*)", и тоа:

* 1997 година - за најдобра глумица во телевизиска мини-серија или телевизиски филм, за улогата во "Губитничка хајка" (*Losing Chase*),
* 2007 година - за најдобра глумица во филм, за улогата во "Кралицата",
* 2007 година - за најдобра глумица во телевизиска мини-серија или телевизиски филм, за улогата во "Елизабета Прва" (*Elizabeth I*).

Х. Мирен на 28. Филмски фестивал во Токиот, 2015 г.
Мирен е добитничка на четири награди "Еми (*Emmmy*)":

* 1996 година - за најдобра глумица во телевизиска мини-серија или телевизиски филм, за улогата во "Главниот осомничен: мирисот на мракот" (*Prime Suspect: The Scent of Darkness*),
* 1999 година - за најдобра глумица во телевизиска мини-серија или телевизиски филм, за улогата во "Страста на Ајн Ранд" (*The Passion of Ayn Rand*),
* 2006 година - за најдобра глумица во телевизиска мини-серија или телевизиски филм, за улогата во "Елизабета Прва" (*Elizabeth I*),
* 2007 година - за најдобра глумица во телевизиска мини-серија или телевизиски филм, за улогата во "Главниот осомничен: последниот чин" (*Prime Suspect: The Final Act*).

На Канскиот фестивал, Мирен освоила две награди за најдобра глумица, и тоа: во 1984 година, за улогата во филмот "Кал" (*Cal*) и во 1995 година, за улогата во "Лудилото на кралот Џорџ".

Наводи
------

1. ↑  "Истенчен моден вкус", *ТЕА Модерна*, број 689, година XIV, среда, 18 декември 2013, стр. 80
2. ↑  IMDB, Helen Mirren
3. ↑  IMDB Helen Mirren

Надворешни врски
----------------

|  |  |
| --- | --- |
| Ризница | „Хелен Мирен" на Ризницата ? |

* Хелен Мирен на  Семрежната филмска база на податоци (англиски)